**Ankyropolites** (m.kreik. Ἀγκυροπολίτης νομός, *Ankyropolitēs nomos*), egyptiläisittäin **Nemti** (egypt. 𓉉, *Nmtj*), oli muinaisen Egyptin nomos eli maakunta tai hallintopiiri. Se sijaitsi Ylä-Egyptissä ja oli numeroltaan kyseisen alueen 18. nomos.

Nomoksen alkuperäinen egyptinkielinen nimi viittaa Nemty (Nemti) -jumalaan. Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Anti*, *Sept* ja *Sep*. Kreikankielisenä nimenä esiintyy joskus myös *Hipponon* (Ἱππώνον(?) νομός, *Hippōnon(?) nomos*). Tutkimuksessa nomokseen viitataan usein tunnuksella U18.

Maantiede
---------

Ankyropoliteen nomos oli yksi Ylä-Egyptin 22 nomoksesta, ja se oli numeronsa mukaisesti alueen 18. nomos Niilin yläjuoksulta laskien. Se sijaitsi Ylä-Egyptin pohjoisosassa, joka luettiin joskus erilliseksi Keski-Egyptiksi eli Heptanomiiksi. Sen eteläpuolella eli yläjuoksulla päin sijaitsi Kynopoliteen nomos (U17), länsipuolella eli joen toisella puolella Oksyrhynkhiteen nomos (U19), ja pohjoispuolella eli alajuoksulla päin Herakleopoliteen nomos (U20).

Nomoksen pääkaupunkina (*mētropolis*) mainitaan Hut-nesu (Hut-nesut/*Hwt-nsw*, nyk. Sharuna) ja Hipponon (Het-benu). Sen muihin kaupunkeihin lukeutuu Ankyropolis (nyk. El-Hiba). Ainakin nimensä puolesta se olisi voinut olla nomoksen pääkaupunki jossakin vaiheessa historiaa.

Historia
--------

Ankyropoliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli ptolemaiosten aikana, jolloin se nimettiin ehkä tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nimi on kuitenkin epävarma. Nomoksissa tapahtui tuolloin myös paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta U18, jolla siihen voidaan viitata nimenmuutoksista riippumatta.

Nomoksen pääjumalia oli Horus-Dunanwy Hutnesutissa. Faarao Senusret I:n niin kutsutussa Valkoisessa kappelissa nomoksen jumalana esiintyy Nemty.

Lähteet
-------

1. 1 2 3 4  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
2. ↑  Schweitzer, Simon D.: Nmt.j *Ancient Egyptian Dictionary*. Viitattu 19.10.2020.
3. 1 2  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
4. 1 2  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
5. 1 2  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
6. 1 2 3  List of places *Trismegistos*. Viitattu 19.10.2020.
7. 1 2 3  Upper Egypt province ('nome') 18 *Digital Egypt for Universities*.  2002. University College London. Viitattu 19.10.2020.
8. 1 2  Duemichen, Johannes & Spiegelberg, Wilhelm: *Zur Geographie des alten Ägypten*. Leipzig: J. C. Hinrichs, 1894. Teoksen verkkoversio.
9. ↑  Nomes *Sesh Kemet Egyptian Scribe 𓆎𓅓𓏏𓊖*.  Arkistoitu 16.11.2020. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Ankyropolites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |